**SAUGAUS EISMO DIENA**

Atšilus orams keliuose padaugėja dviratininkų, mopedų bei motociklų vairuotojų. Visų rūpestis - išvengti nelaimingų atsitikimų. Tad gegužės 3 dieną gimnazijoje 5 klasių mokiniai laikė egzaminą, kad gautų dviračių vairuotojų pažymėjimą. Mokinius egzaminavo Rietavo policijos komisariato pareigūnas Aurimas Puidokas. Praktinį egzaminą stebėjo pareigūnas Tomas Daukšas.

Tą pačią dieną Rietavo Lauryno Ivinskio gimnazijos aikštyne vyko mokinių konkursas „Saugokime jaunas gyvybes keliuose“. Tai jaunųjų dviračių vairuotojų varžybų „Saugus ratas“ I etapas. Minėtas konkursas organizuojamas daug metų, jo tikslas – populiarinti transporto priemonę – dviratį, propaguoti saugios elgsenos pagrindus tarp mokinių, mokyti Kelių eismo taisyklių. Konkurse dalyvavo 5–8 klasių mokiniai. Renginį gimnazijoje organizavo žmogaus saugos mokytoja Genovaitė Šaulienė.

Dalyvius ir svečius pasveikino gimnazijos pavaduotoja ugdymui Birutė Stonkuvienė. Palinkėjo visiems sėkmės varžybose ir atidumo bei saugumo kelyje.  
 Šiemet varžėsi 11 komandų (44 dalyviai). Jauniesiems dviratininkams reikėjo atlikti užduotis, dviračiu įveikti kliūčių ruožą. 2016 metų jaunųjų dviračių vairuotojų varžybų nugalėtoja tapo 8a klasės mokinių komanda (Henrikas Jasas, Vytautas Milius, Mantas Zimkus, Monika Mišeikytė**),** antrąją vietą užėmė 5a klasės mokinių komanda ( Eivinas Razmas,Vaidas Bytautas, Eglė Gudauskaitė, Gabija Rumbutytė), trečioji vieta atiteko 5b klasės komandai (Saulė Zaleckaitė, Aistė Jasaitė, Irmantas Mikalauskas, Dominykas Jokšas).

Asmeninėje įskaitoje geriausiai pasirodė ir buvo apdovanotas 5b klasės mokinys Arnas Jonikas ir 6a klasės mokinys Matas Augustinavičius. Jie sugebėjo lėčiausiai pravažiuoti atkarpą, kurią papildomai buvo paruošęs mokytojas Virgilijus Ruškys.

Policijos pareigūnai pasidžiaugė dviračių vairuotojų įgytomis žiniomis, pasveikino išlaikius egzaminą, įteikė apdovanojimus, palinkėjo sėkmės keliuose, akcentavo, kad būtina gerbti visus eismo dalyvius, saugoti savo ir kitų gyvybę, būti atidiems ir neužmiršti, kad Kelių eismo taisyklės galioja visiems.

Atidumo ir saugumo kelyje linkėjo pavaduotoja ugdymui Nijolė Dovidauskienė.

Padėkos žodį tariame policijos pareigūnams ir komisijos nariams: socialinei pedagogei Jūratei, psichologei Loretai, pavaduotojui ūkio reikalams Juozui, mokytojams Aloyzui ir Virgilijui, ,,Lyderystės ABC“ būrelio nariams ir, žinoma, dalyviams.

Žmogaus saugos mokytoja Genovaitė Šaulienė